ድርጅቱ ባከናዎናቸው የሪፎርም ማሻሻያዎች አንድ ቢሊየን ብር ማትረፉን አስታወቀ
የኢትዮጵያ የባህር ትራንስፖርትና ሎጂስቲክ አገልግሎት ድርጅት ባለፉት አስራ ሁለት ወራት ባደረጋቸው የዋጋ ቅናሽና የአገልግሎት ጥራት ማሻሻያ ስራዎች አንድ ቢሊየን ብር ማትረፉን አስታወቀ፡፡የድርጅቱ ዋና ስራ አስፈጻሚ አቶ ሮባ መገርሳ ከዋልታ ጋር ባደረጉት ቆይታ በኮንቴነር ጭነት በባህርና በየብስ በሚደረጉ የመልቲ ሞዳል የጭነት አገልግሎቶች በተደረገ የ73 በመቶ የዋጋ ቅናሽ እና ድርጅቱ አሰራሩን የማዘመንና የሪፎርም ለውጥ በማድረጉ የድርጅቱ ዓመታዊ ገቢ ወደ አንድ ቢሊየን ብር መድረሱን አስታውቀዋል፡፡ድርጅቱ አገልግሎቱን ለማዘመን የቴክኖሎጂን ልማትን ማዕከል ያደረገ በወደብ አገልግሎት አሰጣጥ ላይ ይታዩ የነበሩ ክፍተቶችን ለመፍታት ከ6 ሚሊየን ዶላር በላይ የሚገመቱ ዘመናዊ የማሽን ግዢዎችን እና የሁለት ትልልቅ የመጋዘን ግንባታዎችን በማድረግ ስራ ላይ ማዋላቸውን ነው አቶ ሮባ የተናሩት፡፡ድርጅቱ ሞጆ የሚገኘውን ትልቁን የሞጆ የደረቀ ወደብ ጨምሮ በድሬዳዋና መቀሌ ከማስፋፋትና  ከማዘመን ጎን ለጎን በጎጃምና ጎንደር መካከል አዲስ የደረቅ ወደብ የመሰረት ልማት ግንባታ መጀመሩንም ገልጸዋል፡፡የኢትዮ ጅቡቲ በዚህ አንድ አመት ውስጥ በጀመረው የጭነት አገልግሎት በቀን እስከ ሁለት መቶ የሚጠጋ የጭነት አገልግሎት በሞጆ ወደብ እንደሚሰጥ የጠቀሱት ዋና ስራ አስፈጻሚው፣ ከጊዜ ወደ ጊዜ ተገልጋዮችን ለማርካት ጥረት እየተደረገ ይገኛል ብለዋል፡፡ድርጅቱ በሎጂስቲክ አገልግሎት ዘርፍ በተናጠል ሲንቀሳቀሱ የነበሩትን ሶስት ድርጅቶች፣ የኢትዮጵያ ንግድ መርከብ አክስዮን ማህበር፣ የባህር ትራንዚት አገልግሎት እና የደረቅ ወደብ አገልግሎት ድርጅቶችን በማዋሃድ በ2007 ዓ.ም እንደ አዲስ መደራጀቱ ይታወሳል፡፡ 